Тэрытарыяльны цэнтр сацыяльнага абслугоўвання насельніцтва арганізаваў дзве выставы, на якіх былі прадстаўлены работы наведвальнікаў аддзяленняў дзённага прабывання грамадзян пажылога ўзросту і інвалідаў. Супрацоўніца цэнтра Аксана Андрон расказала, што тут прадэманстраваны ўсе віды тэхнік рукадзелля, якімі займаюцца іх падапечныя: стужкавая аплікацыя — разнастайныя пано; вырабы з макароны — падсвечнікі, дэкаратыўныя талерачкі, шкатулкі; вырабы з газетных трубачак — кошычкі, збаночкі і іншае. Вырабы прадаюцца, а атрыманыя грошы, як напісана тут жа на паперы, пойдуць на развіццё гуртковай дзейнасці аддзялення. На выставе прысутнічалі і некаторыя аўтары работ. Саша Малец і Крысціна Грузд — наведвальнікі гурткоў пры аддзяленні дзённага прабывання для інвалідаў. Саша з задавальненнем займаецца вышыўкай, у Крысціны цудоўна атрымліваюцца работы з бісеру і паперы. Што гэта сапраўды так, маглі ўбачыць многія госці свята.